O‘zbekiston Respublikasi Prezidenti Rossiya delegatsiyasini qabul qildi

05.04.2021
Bugun, 5-aprel kuni O‘zbekiston Respublikasi Prezidenti Shavkat Mirziyoyev xalqaro "Innoprom" sanoat koʻrgazmasida ishtirok etish uchun Toshkent shahrida boʻlib turgan Rossiya Federatsiyasi sanoat va savdo vaziri Denis Manturov boshchiligidagi delegatsiyani qabul qildi.
Ta’kidlash joizki, "Innoprom" Rossiya Federatsiyasi Hukumati tomonidan iqtisodiyotning turli tarmoqlarida ilgʻor texnologiyalar va zamonaviy ishlanmalarni birgalikda ilgari surish maqsadida oʻtkazib kelinayotgan eng yirik koʻrgazma hisoblanadi. Ushbu tadbir mamlakatimizda birinchi marta oʻtkazilmoqda.
Uchrashuvda O‘zbekiston va Rossiya oʻrtasidagi keng koʻlamli amaliy hamkorlikni yanada kengaytirish, strategik sheriklik munosabatlarini mustahkamlashning dolzarb masalalari muhokama qilindi.
Denis Manturov davlatimiz rahbariga ikki mamlakatning yetakchi sanoat kompaniyalari va bank-moliya institutlari ishtirokida yirik kooperatsiya loyihalarini amalga oshirish boʻyicha birgalikda amalga oshirilayotgan ishlarning natijalari toʻgʻrisida ma’lumot berdi.
Suhbat chogʻida biznes va hududlar darajasidagi koʻp qirrali sheriklikni mustahkamlash, iqtisodiyotning turli tarmoqlaridagi hamkorlikni kengaytirish va yangi loyihalarni amalga oshirishga alohida e’tibor qaratildi.
Poytaxtimizda "Innoprom" koʻrgazmasining muvaffaqiyatli oʻtkazilishi ushbu vazifalarni bajarishga xizmat qilishi ta’kidlandi.